– Tromsø er ikke en så stor kommune på landsbasis, og endringen som Høyre ønsker gjør at Tromsø taper 44 millioner, noe som er ganske dramatisk, framholder Borch, som er leder av Senterungdommen (SpU).

Endringen hun snakker om er Høyres ønske om å la kommunene beholde en større del av inntektene fra skatt, slik at dette utgjør 50 prosent. Dagens regjering nedjusterte denne til 40 prosent for å omfordele mer av de store kommunenes inntekter ut til de små.

– Dette er et rent bestillingsverk og tallene er helt feil. Det går ikke an å sette opp regnestykket slik. En endring kan umulig skape så dramatiske følger over natta. De har utført det på sine premisser, kommenterer høyres stortingsrepresentant Aspaker.

Plusser og minuser

Ifølge Borch og Sp vil det for Troms fylkes del føre til 123 millioner tapte inntekter. Deres tall oppgir at bare ti kommuner (de største) vil nyte godt av en endring, mens 373 kommuner vil tapte på det.

– Høyre må svare på hvordan politikk det er de fører. Dette er en sentraliseringspolitikk som gjør at de største får mer, og bygger ikke opp om at det skal bo folk i hele landet og å ivareta kulturtradisjonene som finnes her, sier Borch.

Aspaker Innrømmer at det vil være både plusser og minuser med deres løsning, men at det vil innføres gradvis og at det absolutt vil gagne Tromsø.

– Tromsø som vekstkommune kan ikke tape med Høyres opplegg. Slik det er nå får vekstkommunene alt for sen uttelling på veksten, noe som gjør at de ikke klarer å håndtere økt krav til skole, helse og omsorg, forklarer Aspaker.

Borch er helt uenig.

– Dette er svært dårlig politikk, og jeg mener Høyre også må være så ryddige at de gjør velgerne oppmerksomme på følgene av politikken deres. Vi er helt ærlige på hva som er konsekvensen av vår politikk. Vår politikk gir 241 millioner kroner mindre til Bærum kommune enn de ville fått fra Høyre. Til gjengjeld gir den 44 millioner mer til Tromsø, og nesten 5 millioner mer til for eksempel Nordreisa. Jeg oppfordrer Høyre i Troms til å si høyt og tydelig hva de prioriterer. Jeg kommer ikke til å gi meg før jeg og alle velgerne i Tromsø har fått svar, raser Borch.